ไฟแนนซ์ทูเดย์
โดย...nภูคา
22 ม.ค. 2559

โดย...nภูคา
...บอกแล้วว่าสงครามไม่จบ อย่าเพิ่งนับศพทหาร เรื่องการสรรหากรรมการผู้จัดการธนาคารอาคารสงเคราะห์ (ธอส.) นั้น หากเป็นไปตามคาดคงต้องมีการเสนอรายชื่อผู้ผ่านการคัดเลือกให้ที่ประชุมบอร์ดใหญ่พิจารณาในวันที่ 21 ม.ค.ที่ผ่านมา แต่ปรากฏว่าในที่ประชุมบอร์ดครั้งนี้ กลับไม่มีวาระการเสนอรายชื่อผู้ผ่านการคัดเลือก โดยอ้างว่าเอกสารยังเตรียมไม่ครบจึงไม่มีการเสนอเรื่องนี้ให้บอร์ด 
...ฟังเหตุผลแล้วทะแม่งหู เพราะบอร์ดสรรหาได้มีการสัมภาษณ์ผู้สมัครเสร็จเรียบร้อยไปนานนับเดือน... และน่าจะเสนอเข้าบอร์ดใหญ่ได้แล้ว เมื่อไม่มีวาระนี้จึงกลายเป็นประเด็นที่ต้องจับตาว่าจะมีการพลิกโผ หรือเล่นงานกลับหรือไม่
...เพราะก่อนหน้านี้ เคยมีกระแสข่าวว่ามีการส่งชื่อแคนดิเดตไปให้ทางธนาคารแห่งประเทศไทย (ธปท.) ในฐานะผู้กำกับแบงก์รัฐ ทำการตรวจสอบคุณสมบัติว่ามีปัญหาที่จะดำรงตำแหน่งหรือไม่ แต่แว่วว่างานนี้ไม่มีใครกล้ารับรอง เลยมีลุ้นว่าอาจจะต้องไปถึงขั้นล้มการสรรหากรรมการผู้จัดการ ธอส. เป็นรอบที่ 2 อีกหรือไม่ ต้องติดตามและรอดูว่าจะออกมาหมู่หรือจ่า 
...ชาติชาย พยุหนาวีชัย ผู้อำนวยการ ธนาคารออมสิน ชี้แจงกรณีของ “เสี่ยบิ๊ก” สัมฤทธิ์ บัณฑิตกฤษดา ประธานสโมสรฟุตบอล เพื่อนตำรวจที่ตกเป็นผู้ต้องหาตามหมายจับศาลอาญา เพราะไปมีคดีเกี่ยวข้องกับการทุจริตเงินของ สำนักงานคณะกรรมการส่งเสริมสวัสดิการและสวัสดิภาพครูและบุคลากรทางการศึกษา (สกสค.) ที่ทำธุรกรรมทางการเงินระหว่างกองทุนเงินสนับสนุนพิเศษและส่งเสริมความมั่นคงตามโครงการสวัสดิการเงินกู้กองทุนฌาปนกิจสงเคราะห์ช่วยเพื่อนครูและบุคลากรทางการศึกษา (ช.พ.ค.) กับบริษัท บิลเลี่ยน อินโนเวเท็ด กรุ๊ป ของนายสัมฤทธิ์ จนมีความเสียหายเป็นเงินจำนวนกว่า 2,500 ล้านบาท โดยยืนยันว่าเรื่องนี้ไม่กระทบกระเทือนต่อการแก้ปัญหาหนี้สินครูที่มากู้กับธนาคารออมสิน 
...เพราะเงินของ ช.พ.ค. นั้นมีที่มาจากหลายแหล่ง แต่โดยหลักๆ ก็จะมาจากเงินค่าสมัครสมาชิกของครูที่เข้าสมัครในโครงการนี้เอง ส่วนเงินตามข้อตกลงของธนาคารออมสินที่จะต้องให้ 1% เพื่อใช้เป็นค่าช่วยติดตามทวงหนี้ครูนั้น มีการกำหนดวัตถุประสงค์การใช้ในหลายทาง ทั้งเรื่องการพัฒนาชีวิตครูและหักจ่ายกรณีที่มีคนผิดนัดชำระเงินในงวดนั้นๆ ด้วย